Zarafšona (pilsēta)

Zarafšona (uzbeku: Zarafshon — ‘zeltu nesošā’) ir rūpniecības pilsēta Uzbekistānā, Navoji vilojata otra lielākā apdzīvotā vieta. Vilojata pakļautības pilsēta, tai pakļauts Muruntovas pilsētciemats. Atrodas vilojata vidusdaļā Kizilkuma tuksnesī Tomditova grēdas ziemeļu pakājē 210 km no vilojata centra Navoji un 670 km no valsts galvaspilsētas Taškentas. Nozīmīgs kalnrūpniecības un rūpniecības centrs, tiek dēvēta par «Uzbekistānas zelta galvaspilsētu». Mūsdienās pilsētā galvenā rūpniecības nozare ir zelta ieguve un pārstrāde, bet attīstīta arī ķīmiskā (fosforītu koncentrāta ieguve) un tekstilrūpniecība. Vēsture Pilsēta dibināta 1965. gadā kā kalnrūpniecības ciemats netālās Muruntova zelta atradnes strādniekiem. 1967. gadā Zarafšonai piešķirts pilsētciemata statuss, bet 1972. gadā — pilsētas statuss. Pilsēta plānota un būvēta pēc PSRS rūpniciskajām monopilsētām tipiskā mikrorajonu principa ar tipveida daudzstāvu ēkām. Pilsēta atrodas Kizilkuma tuksnesī, un tās nodrošināšanai ar ūdeni izbūvēts 250 km garš ūdensvads no Amudarjas. Sākotnēji lielākā daļa pilsētas iedzīvotāju bija ieceļotāji no citām PSRS daļām, bet pēc Uzbekistānas neatkarības iegūšanas daudzi no tiem izceļoja un tos aizstāja uzbeki. Atsauces Ārējās saites Vikikrātuvē par šo tēmu ir pieejami multivides faili. Skatīt: Zarafšona. Krievijas Lielās enciklopēdijas raksts (2004-2017) (krieviski)